จ่อโยกนริศ พ้นคุมธอส.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

ประดิษฐ์ลุยเองชงกรณ์ส่งเข้าครม.
โพสต์ทูเดย์ — คอร์แบงกิงพ่นพิษ ประดิษฐ์ล้างบางบอร์ด ธอส. เล็งปลดนริศตั้งอารีพงศ์แทน
แหล่งข่าวจากกระทรวงการคลัง เปิดเผยว่า นายประดิษฐ์ ภัทรประสิทธิ์ รมช.คลัง กำกับดูแลธนาคารอาคารสงเคราะห์ (ธอส.) เตรียมเสนอให้นายกรณ์ จาติกวณิช รมว.คลัง พิจารณาปรับเปลี่ยนคณะกรรมการ ธอส. ใหม่หมดทั้งชุด ก่อนเสนอเรื่องให้คณะรัฐมนตรี (ครม.) เห็นชอบต่อไป
แหล่งข่าวระบุว่า นายประดิษฐ์มีการเสนอชื่อนายอารีพงศ์ ภู่ชอุ่ม อธิบดีกรมสรรพสามิต และเป็นกรรมการในธนาคารไทยพาณิชย์ ไปนั่งเป็นประธาน ธอส. แทนนายนริศ ชัยสูตร รองปลัดกระทรวงการคลัง ที่จะถูกโยกไปนั่งเป็นกรรมการธนาคารไทยพาณิชย์แทนนายอารีพงศ์ 
สำหรับเหตุผลในการปรับเปลี่ยนคณะกรรมการครั้งนี้ เนื่องจากที่ผ่านมามีคณะกรรมการลาออกอย่างต่อเนื่อง และต้องมีการตั้งคณะกรรมการใหม่เข้าไปแทน เพื่อให้การทำงานมีความคล่องตัวไม่สะดุด
นอกจากนี้ นายประดิษฐ์ ยังรู้สึกอึดอัดการทำงานของนายนริศ ในเรื่องการตรวจสอบการจัดซื้อจัดจ้างและระบบคอร์แบงกิงของธนาคารที่ยังไม่สมบูรณ์ และการตรวจสอบความผิดของนายขรรค์ ประจวบเหมาะ กรรมการผู้จัดการ ธอส. เรื่องการทุจริตระบบคอร์แบงกิง ที่มีการดำเนินการเข้มงวดมากเกินไป 
อย่างไรก็ตาม นายประดิษฐ์ ปฏิเสธที่จะให้ความคิดเห็นในเรื่องดังกล่าวจน กว่าจะมีมติคณะรัฐมนตรีออกมาอย่างชัดเจน
เช่นเดียวกับนายนริศ ที่เปิดเผยว่า ยังไม่ทราบเรื่องที่จะมีการปรับคณะกรรมการของธนาคาร จึงไม่ขอให้ความเห็น แต่ที่ผ่านมาทำงานในฐานประธานกรรมการอย่างเต็มที่และตรงไปตรงมา ไม่ได้มีธงว่าจะดำเนินการเอาผิดใครทุกอย่างดำเนินการไปตามหลักฐานเอกสาร และสัปดาห์ที่ผ่านมาก็เพิ่งมีการประชุมคณะกรรมการของธนาคาร ก็เป็นการประชุมปกติ ไม่ได้มีการสั่งลาว่าเป็นการประชุมครั้งสุดท้ายแต่อย่างใด
ด้านนายอารีพงศ์ เปิดเผยว่า ยังไม่แน่ใจว่าจะได้รับการแต่งตั้งให้ไปเป็นประธานกรรมการ ธอส. แต่ที่ผ่านมาได้มีการหารือกับผู้ใหญ่เรื่องนี้ตลอดเวลา มีการหารือกันหลายรอบ ส่วนจะมีการสลับตำแหน่งกรรมการให้ นายนริศ มานั่งเป็นกรรมการธนาคารไทยพาณิชย์หรือไม่ยังไม่ทราบ เป็นเรื่องของทางนโยบายและสำนักงานคณะกรรมการนโยบายรัฐวิสาหกิจ (สคร.) เป็นผู้กำกับดูแลเรื่องนี้
“หากได้แต่งตั้งเป็นประธาน ธอส. ก็ไม่รู้สึกหนักใจการทำงานที่ต้องเข้าไปแก้ปัญหาที่มีอยู่ เพราะผมได้รับมอบหมายให้ไปทำหน้าที่ตามที่รัฐมนตรีมอบหมาย ต้องทำให้ธนาคารเดินหน้าต่อไปได้” นายอารีพงศ์ กล่าว 
อธิบดีกรมสรรพสามิต ยังระบุว่า การแก้ไขปัญหาเรื่องระบบคอร์แบงกิงไม่น่าเป็นเรื่องยาก เพราะขณะนี้ก็ทำงานได้เกือบสมบูรณ์แล้ว ส่วนปัญหาเรื่องการจัดซื้อจัดจ้าง หากได้เป็นกรรมการก็จะขอเข้าไปดู เพื่อดำเนินการให้ถูกต้องไม่เป็นปัญหากับธนาคารและไม่เป็นอุปสรรคในการบริการลูกค้า